Gebruik van helikopter na Potch is “wanbesteding”Argieffoto van ‘n Puma-helikopter van die SA Lugmag Die DA het Dinsdag gesê die gebruik van ŉ lugmag-helikopter deur die minister van verdediging om ŉ memorandum in Tlokwe, Noordwes te ontvang, is ŉ misbruik van staatsgeld. “Die Suid-Afrikaanse Nasionale Burgerlike Organisasie en die ANC het Vrydag geëis dat ŉ memorandum, wat vereis dat stappe teen die voormalige burgemeester van Tlokwe, Maphetle Maphetle, gedoen moet word, aan pres. Jacob Zuma oorhandig moet word,” het David Maynier, LP vir die DA, gesê. “Nosiviwe Mapisa-Nqakula, minister van verdediging, is egter in sy plek gestuur en sy het met ŉ lugmag-helikopter in Tlokwe opgedaag.” Hy sê die besoek hou verband met die ANC en nie die regering nie. “Die besoek was spesifiek om die ANC se onmin te hanteer en hou nie verband met die departement van verdediging nie,” het Maynier gesê. “Die minister se gebruik van ŉ militêre helikopter vir ŉ party-politieke vergadering is ŉ misbruik van staatshulpbronne. Dit is ook teenstrydig met die ministeriële handboek.” Sonwabo Mbananga, woordvoerder vir Mapisa-Nqakula, sê bewerings dat die besoek met ANC-sake verband hou, is “ongegrond”. “Die president kan te eniger tyd ŉ lid van die kabinet versoek om ŉ vergadering by te woon wat nie direk verband hou met hul posbeskrywing nie, solank dit verband hou met regeringskwessies,” het Mbananga gesê. “Die minister het nie as ŉ ANC-lid die vergadering bygewoon nie. Sy is deur die president versoek. Dit het nie oor die ANC gehandel nie, dit was oor die vermoë van die regering om daar te funksioneer.” Mbananga sê die minister het die helikopter gebruik om so gou as moontlik in Tlokwe aan te kom, aangesien die situasie “plofbaar” was. Maynier sê die DA wil weet of die vlug deur die sekretaris van verdediging goedgekeur is, wat die totale koste van die vlug was en of die lugmag vantevore gebruik is vir “party-politieke vergaderings”. “Die minister moenie die SA Lugmag as die ANC se eie lug-taxidiens gebruik nie.” Die ANC het verlede Donderdag gesê Maphetle bly die burgemeester van Tlokwe (Potchefstroom), ondanks die feit dat hy tydens ŉ “onwettige” raadsvergadering ontsetel is. Die ANC het ŉ aansoek by die Pretoriase hooggeregshof ingedien om die vergadering onwettig te verklaar. Geen hofdatum is intussen vasgestel nie. DA-raadslid Annette Combrink is op 2 Julie vir die tweede keer sedert November as burgemeester tot die munisipaliteit verkies. Lees ook: ANC in Noordwes stem nóg ‘n raadslid uit Potch-raadslede met hofdokumente bedien Video: Oud-Potch-burgemeester weier om te ontruim ANC skors Tlokwe-raadslede Oud-burgemeester weier glo om kantoor te verlaat Voormalige Tlokwe-burgemeester gereed om terug te veg DA weer in beheer in Potch DA verloor Tlokwe-burgemeesterspos Noordwes kry eerste DA-burgemeester